禪僧福公寄惠牧牛圖答以問牛歌
作者：張舜民
朝代：宋

paragraphs: 訶訶訶，棲巌老法師，寄我牧牛頌。
我是人間百歲人，今朝却作嬰兒弄。
堪笑其間有一牛，滿身變白尾猶黑。
想君不是上上根，教人費盡閒心力。
我昔有一牛，其毛元自白。
如今牛已無，欲求不可得。
蓑笠與鞭繩，同時皆棄擲。
身心無住著，冷坐溪邊石。
却問山中人，閒尋牧牛客。